CELEX: 32017D2302
Language: sk
Date: 2017-12-12 00:00:00
Title: Rozhodnutie Rady (SZBP) 2017/2302 z 12. decembra 2017 na podporu činností OPCW na pomoc pri sanačných operáciách v bývalom sklade chemických zbraní v Líbyi v rámci vykonávania stratégie EÚ proti šíreniu zbraní hromadného ničenia

13.12.2017   
            
            
               SK
            
            
               Úradný vestník Európskej únie
            
            
               L 329/49
            
         ROZHODNUTIE RADY (SZBP) 2017/2302
   z 12. decembra 2017
   na podporu činností OPCW na pomoc pri sanačných operáciách v bývalom sklade chemických zbraní v Líbyi v rámci vykonávania stratégie EÚ proti šíreniu zbraní hromadného ničenia
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28 ods. 1 a článok 31 ods. 1,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:
   
               (1)
            
            
               Výkonná rada Organizácie pre zákaz chemických zbraní (ďalej len „OPCW“ – Organisation for the Prohibition of Chemical Weapons) prijala 20. júla 2016 rozhodnutie EC-M-52/DEC.1 o likvidácii zvyšných chemických zbraní Líbye a požiadala generálneho riaditeľa OPCW, aby Líbyi poskytol pomoc pri vypracúvaní upraveného plánu likvidácie líbyjských chemických zbraní kategórie 2.
            
         
               (2)
            
            
               Bezpečnostná rada Organizácie Spojených národov prijala 22. júla 2016 rezolúciu č. 2298, v ktorej privítala a podporila rozhodnutie OPCW EC-M-52/DEC.1 a požiadala generálneho riaditeľa OPCW, aby Bezpečnostnej rade až do ukončenia a overenia likvidácie pravidelne podával správy.
            
         
               (3)
            
            
               Výkonná rada OPCW prijala 27. júla 2016 rozhodnutie EC-M-52/DEC.2 o podrobných požiadavkách na likvidáciu zvyšných líbyjských chemických zbraní kategórie 2.
            
         
               (4)
            
            
               Európska rada prijala 12. decembra 2003 stratégiu EÚ proti šíreniu zbraní hromadného ničenia (ďalej len „stratégia“), v ktorej sa zdôrazňuje kľúčová úloha Dohovoru o zákaze vývoja, výroby, hromadenia a použitia chemických zbraní a o ich zničení (CWC) a OPCW pri vytváraní sveta bez chemických zbraní.
            
         
               (5)
            
            
               Únia stratégiu aktívne vykonáva a realizuje opatrenia uvedené v jej kapitole III, najmä uvoľňovaním finančných zdrojov na podporu konkrétnych projektov vykonávaných multilaterálnymi inštitúciami, ako je OPCW.
            
         
               (6)
            
            
               Generálny riaditeľ OPCW vydal 1. augusta 2016 výzvu na dobrovoľné príspevky do nového trustového fondu na podporu Líbye (S/1400/2016).
            
         
               (7)
            
            
               OPCW požiadala 29. septembra 2017 Európsku úniu, aby zvážila včasnú pomoc pri financovaní sanácie likvidačných a skladovacích zariadení Líbye.
            
         
               (8)
            
            
               Únie výrazne a dôsledne podporuje OPCW pri vykonávaní jej mandátu. Vo vyhlásení EÚ zo 7. apríla 2017 sa uvádza, že Únia bude naďalej podporovať úsilie a prácu OPCW.
            
         
               (9)
            
            
               Technickým vykonávaním tohto rozhodnutia by sa mala poveriť OCPW. Projekty podporované Úniou možno financovať iba prostredníctvom dobrovoľných príspevkov pre technický sekretariát OPCW. Takéto príspevky, ktoré poskytne Únia, budú kľúčové na to, aby mohla OPCW pokračovať v plnení úloh, ktoré sa uvádzajú v príslušných rozhodnutiach výkonnej rady OPCW.
            
         
               (10)
            
            
               Dohľadom nad riadnym hospodárením s finančným príspevkom Únie by mala byť poverená Komisia,
            
         PRIJALA TOTO ROZHODNUTIE:
   Článok 1
   1.   Únia podporuje OPCW pri úplnej likvidácii líbyjských zásob chemických zbraní v súlade s overovacími opatreniami ustanovenými v CWC.
   2.   Projektom podporovaným prostredníctvom tohto rozhodnutia Rady sa prispieva k pokrytiu nákladov spojených so sanačnými operáciami OPCW v bývalom sklade chemických zbraní Ruwagha v Líbyi.
   Podrobný opis projektu sa uvádza v prílohe.
   Článok 2
   1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „VP“).
   2.   Technickým vykonávaním činností uvedených v článku 1 ods. 2 sa poveruje OPCW. Túto úlohu vykonáva pod vedením VP. Na tento účel uzavrie VP s OPCW potrebné dojednania.
   Článok 3
   1.   Finančná referenčná suma na vykonávanie projektu uvedeného v článku 1 ods. 2 je 3 035 590,80 EUR.
   2.   Výdavky financované zo sumy stanovenej v odseku 1 sa spravujú v súlade s postupmi a pravidlami, ktoré sa vzťahujú na rozpočet Únie.
   3.   Komisia dohliada na riadne spravovanie výdavkov uvedených v odseku 1. Na tento účel uzavrie s OPCW dohodu o financovaní. V dohode o financovaní sa stanoví, že OPCW má zabezpečiť zviditeľnenie príspevku Únie zodpovedajúce jeho výške.
   4.   Komisia sa usiluje, aby sa dohoda o financovaní uvedená v odseku 3 uzavrela čo najskôr po nadobudnutí účinnosti tohto rozhodnutia. Informuje Radu o akýchkoľvek ťažkostiach počas tohto procesu a o dátume uzavretia dohody o financovaní.
   Článok 4
   1.   VP informuje Radu o vykonávaní tohto rozhodnutia na základe pravidelných správ, ktoré vypracúva OPCW. Tieto správy tvoria základ pre hodnotenie uskutočňované Radou.
   2.   Komisia poskytuje Rade informácie o finančných aspektoch vykonávania projektu uvedeného v článku 1 ods. 2.
   Článok 5
   1.   Toto rozhodnutie nadobúda účinnosť dňom jeho prijatia.
   2.   Platí 20 mesiacov po uzavretí dohody o financovaní medzi Komisiou a OPCW uvedenej v článku 3 ods. 3, alebo šesť mesiacov po nadobudnutí jeho účinnosti, ak sa dovtedy dohoda o financovaní neuzavrie.
   
      V Bruseli 12. decembra 2017
      
         
            Za Radu
         
         
            predseda
         
         S. MIKSER
      
   
   
      PRÍLOHA
      1.   Kontext
      Líbya vo februári 2014 dokončila likvidáciu chemických zbraní kategórie 1 v zariadení Ruwagha v provincii Al Džufra. Výsledkom tejto likvidácie bolo naplnenie 24 prepravných kontajnerov toxickým odpadom a troch kontajnerov soľnými roztokmi. V roku 2016 sa Líbyi podarilo dekantovať chemické zbrane kategórie 2 (prekurzory) uložené v 45 nádržiach, ktorých stav už bol nevyhovujúci, do nových kontajnerov spĺňajúcich normy Medzinárodnej organizácie pre normalizáciu (ISO). V súlade s rozhodnutím výkonnej rady OPCW (EC-M-52/DEC.2 z 27. júla 2016) sa tieto nové kontajnery ISO prepravili do prístavu Misuráta na účely prepravy do Nemecka, kde sa mali zlikvidovať v špecializovanom zariadení. Počas dekantácie došlo v jednej nádrži k exotermickej reakcii. V dôsledku neznámej povahy a vysokej viskozity materiálu, ktorý zostal v nádrži, nemecké orgány nemohli súhlasiť s prijatím nádrže na likvidáciu. Pôvodných 45 dekantovaných nádrží je stále uložených v zariadení Ruwagha. Tieto nádrže sú v rôznych štádiách poškodenia a mnohé z nich stále obsahujú zvyšky chemikálií, ktoré priľnuli k stenám alebo sa nedali úplne odčerpať. Okrem toho je v zariadení Ruwagha uložených aj približne 350 ton odpadu z hydrolýzy HD (destilovaný sírny yperit). Mnohé kontajnery boli pravdepodobne naplnené reakčnou zmesou obsahujúcou vysoko kyslé a nebezpečné chemické látky, ktoré neboli stabilizované. Z viacerých kontajnerov unikajú látky a sú skorodované a pred riadnou likvidáciou je ich potrebné dodatočne upraviť.
      Výkonná rada OPCW v správe zo svojho 83. zasadnutia (z 11. novembra 2016) požiadala technický sekretariát OPCW, aby odobral vzorky, keď to umožní bezpečnostná situácia v Líbyi, ale bezpečnostná situácia to doteraz neumožnila. Odber vzoriek z oblasti by sa mohol prispôsobiť bezpečnostnej situácii pomocou živého videoprenosu.
      Výkonná rada OPCW vo svojom rozhodnutí EC-M-53/DEC.1 z 26. augusta 2016, konkrétne v normatívnom bode 2, v ktorom privítala dobrovoľné finančné príspevky a záväzky rôznych zmluvných štátov na podporu likvidácie, uznala, že Európska únia s výhradou schválenia v rámci Únie oznámila technickému sekretariátu, že má v úmysle poskytnúť finančné prostriedky na likvidáciu zvyšných dekantovaných nádrží a na dekontamináciu životného prostredia v Ruwaghe. Vďaka pozornosti, ktorú Únia venuje tomuto aktuálnemu problému, sa umožní, aby sa Líbya environmentálne vhodným spôsobom úplne zbavila bývalých programov chemických zbraní, čím sa poukáže na krátkodobý aj dlhodobý prínos Únie pre tento región.
      2.   Celkové ciele
      Celkovým cieľom činnosti je prispieť k odstráneniu a úplnej likvidácii zásob chemických zbraní v Líbyi.
      Osobitnými cieľmi programu sú:
      
                  —
               
               
                  dokončiť environmentálne vyhovujúcim spôsobom operácie úplnej sanácie v bývalom sklade chemických zbraní Ruwagha (provincia Al Džufra) v súlade s overovacími opatreniami ustanovenými v Dohovore o chemických zbraniach (CWC);
               
            
                  —
               
               
                  zvýšiť kapacitu líbyjského vnútroštátneho orgánu určeného v súlade s článkom VII ods. 4 CWC a subjektov zapojených do likvidácie, dekontaminácie a zneškodňovania chemických materiálov v Líbyi;
               
            
                  —
               
               
                  poskytnúť odbornú prípravu osobám, ktoré sa podieľajú na tomto úsilí, aby vedeli odoberať, zaznamenávať a prepravovať vzorky pôdy z úložiska nádrží Ruwagha a jeho okolia v súlade s normami OPCW a s využívaním živých videoprenosov pomocou zapečatených kamier OPCW, aby sa dosiahol súlad so správou z 83. zasadnutia výkonnej rady.
               
            3.   Opis činností
      Technický sekretariát OPCW poskytne pomoc líbyjskému vnútroštátnemu orgánu, ktorý ponesie konečnú zodpovednosť za úplné dokončenie sanačných operácií.
      Technický sekretariát OPCW uzavrie s Úradom OSN pre projektové služby (ďalej len „UNOPS“ – United Nations Office of Project Services) dohodu o príspevku, aby mohol najať líbyjský odborný podnik na realizáciu projektu a poskytovať tomuto líbyjskému podniku platby. OPCW bude v spolupráci s líbyjským vnútroštátnym orgánom dohliadať nad uskutočňovanou prácou a schvaľovať ju.
      Činnosť 1: Koordinačné stretnutia technického sekretariátu OPCW, líbyjského vnútroštátneho orgánu, konzultantov a expertov, ako aj technické návštevy
      Plánujú sa tieto činnosti:
      
                  —
               
               
                  Technické konzultačné stretnutia technického sekretariátu OPCW, líbyjských predstaviteľov a technického projektového poradcu líbyjského vnútroštátneho orgánu. Vzhľadom na bezpečnostné obmedzenia sa tieto stretnutia budú konať v Tunisku;
               
            
                  —
               
               
                  Návštevy zástupcov UNOPS a Líbye vo výrobných, dopravných, predajných a servisných podnikoch.
               
            Harmonogram: počas celého trvania projektu.
      Činnosť 2: Zadávanie služieb
      Plánujú sa tieto činnosti:
      
                  —
               
               
                  Prijatie technického konzultanta pre líbyjský vnútroštátny orgán;
               
            
                  —
               
               
                  Zadanie zákazky inžinierskemu podniku na naprojektovanie odparovacieho bazéna;
               
            
                  —
               
               
                  Najatie miestnych zamestnancov na sanačné činnosti;
               
            
                  —
               
               
                  Komunikačné zariadenia na podporu živých videoprenosov pri odbere vzoriek.
               
            Harmonogram: od prvého po šiesty mesiac trvania projektu (vrátane).
      Činnosť 3: Odborná príprava v technickej oblasti a v odbere vzoriek pre líbyjský vnútroštátny orgán
      Plánujú sa tieto činnosti:
      
                  —
               
               
                  Odborná príprava líbyjských zástupcov poskytovaná inšpekčnými školiacimi tímami OPCW a zameraná na odber vzoriek, zapečatenie a vysledovateľnosť;
               
            
                  —
               
               
                  Dodávka vybavenia a odborná príprava líbyjských zástupcov zameraná na používanie kamier a zabezpečenie živých videoprenosov v Tunisku. Odbornú prípravu nemožno uskutočniť na mieste z dôvodu nedostatočnej podpory zo strany oddelenia Organizácie Spojených národov pre ochranu a bezpečnosť, ako aj z dôvodu vysokých nákladov na poistenie najatých osôb v nebezpečnej zóne;
               
            
                  —
               
               
                  Odber vzoriek vyškolenými líbyjskými zástupcami.
               
            Harmonogram: od prvého po tretí mesiac trvania projektu (vrátane).
      Činnosť 4: Prenájom a obstarávanie vybavenia a materiálu vrátane nákladov na nahradenia, údržbu a opravu
      Prenájom a obstarávanie vybavenia na podporu budovania evaporačných kalojemov. Vynaloží sa maximálne úsilie, aby sa čo najviac vybavenia radšej prenajalo, než aby bolo vlastnené; niektoré vybavenie sa však potom bude považovať za kontaminované a nebude ho možno vrátiť. Vlastníctvo takéhoto vybavenia v tomto prípade získa po ukončení projektu líbyjský vnútroštátny orgán, ktorý si vybavenie ponechá. Súčasťou spotrebného materiálu projektu budú chemické látky na neutralizáciu, ako aj potrubia a rúrky budú. Všetko vybavenie potrebné na hlavnú časť výstavby, ako napríklad žeriavy, buldozéry a vysokozdvižné vozíky, sa prenajme.
      Obstarávanie a prenájom vybavenia a materiálu od líbyjských podnikov vykoná UNOPS. Niektoré položky však v závislosti od účelu a nákladov môže obstarať aj OPCW.
      Harmonogram: počas celého trvania projektu, podľa toho, kde a kedy budú vybavenie a služby potrebné.
      Činnosť 5: Obstarávanie ochranného vybavenia a detekčných systémov, ako aj zdravotníckeho vybavenia a podpory
      V blízkosti nebezpečných chemických látok je potrebné používať osobné ochranné prostriedky (OOP). Očakáva sa, že všetky OOP budú kontaminované a budú sa musieť zneškodniť v krajine. Nepoužité vybavenie sa stane vlastníctvom líbyjského vnútroštátneho orgánu pre Dohovor o chemických zbraniach.
      Obstarávanie tohto vybavenia a materiálu sa vyjasní medzi OPCW a UNOPS.
      Harmonogram: počas celého trvania projektu.
      Činnosť 6: Realizácia projektu
      Technický sekretariát OPCW bude zabezpečovať dohľad nad riadením programu; bude to zahŕňať stanovenie čiastkových cieľov, vnútorné kontroly, dohľad nad zmluvnými dohodami a finančné hospodárenie. UNOPS poskytne líbyjským podnikom finančné prostriedky až potom, keď líbyjský vnútroštátny orgánu programovému manažérovi OPCW písomne potvrdí, že práce sa uspokojivo dokončili. Predpokladané činnosti zahŕňajú:
      
                  —
               
               
                  Obstarávanie externých služieb alebo uzatvorenie dohody o osobitných službách na účely technickej pomoci pri realizácii projektu;
               
            
                  —
               
               
                  Úhradu poplatkov za riadenie obstarávacích a zadávacích služieb uskutočnených úradom OSN pre projektové služby.
               
            Harmonogram: počas celého trvania projektu.
      4.   Orientačný plán činnosti
      Činnosti, ktoré sa majú realizovať, budú pozostávať z prípravnej fázy, po ktorej budú nasledovať tri operačné fázy.
      Prípravná fáza:
      Najme sa odborná spoločnosť, ktorá poskytne líbyjskému vnútroštátnemu orgánu odbornú prípravu v oblasti odberu vzoriek a ktorá bude počas celého trvania projektu poskytovať technické poradenstvo a podporu. Medzi OPCW a UNOPS sa uzavrie dohoda o príspevku na účely najímania miestnych podnikov, ktoré budú projektovať evaporačný kalojem, poskytovať núdzovú zdravotnícku pomoc, obstarávať a prenajímať potrebný tovar a vykonávať sanačné práce.
      Fáza 1:
      Odoberú sa vzorky pôdy v okolí nádrží, z ktorých unikajú chemické látky, s pomocou videomonitorovania v reálnom čase. Tento proces bude zahŕňať živý prenos do operačného centra pre inšpektorov OPCW na účely monitorovania odberu vzoriek a balenia. Kontajnery, ktoré sa predtým dekantovali pred odoslaním chemikálií, sa vypláchnu dekontaminačnou látkou a vodou, a potom sa prázdne zašlú na likvidáciu do taviarne. Voda použitá na vyplachovanie sa zhromaždí v kontajneroch, ktoré sú už k dispozícii na mieste, pokým sa nevybuduje evaporačný kalojem.
      Fáza 2:
      Naprojektujú a vybudujú sa evaporačné kalojemy, a to tak, aby sa do nich mohol uložiť materiál získaný z fázy 1 a vopred neutralizovaný obsah 24 nádrží dva na účely prirodzeného odparovania vody a následného zakopania solí, ktoré nie sú nebezpečné. Nádrže použité na neutralizáciu obsahu 24 kontaminovaných nádrží sa prepravia na likvidáciu do taviarne.
      Fáza 3:
      Približne 350 ton odpadu z hydrolýzy HD (destilovaný sírny yperit), ktorý je v súčasnosti uložený v zariadení Ruwagha, sa bude analyzovať a podľa potreby upravovať, a následne sa prečerpá do kalojemov na neutralizáciu, stabilizáciu, odparovanie a uloženie do zeme.
      5.   Očakávané výsledky
      Očakávajú sa tieto výsledky:
      
                  —
               
               
                  Úplné ukončenie líbyjského programu chemických zbraní;
               
            
                  —
               
               
                  Kompletná sanácia bývalého skladu chemických zbraní Ruwagha v Líbyi, okrem iného prostredníctvom úplnej likvidácie 45 dekantovaných kontajnerov vrátane prepravy do taviarne a stabilizácie a likvidácie 350 ton HD odpadu;
               
            
                  —
               
               
                  Poskytnutie odbornej prípravy v technickej oblasti a v odbere vzoriek líbyjskému vnútroštátnemu orgánu pre CWC;
               
            
                  —
               
               
                  Dokončenie, pod vedením OPCW, odberu a prepravy vzoriek pôdy z okolia kontajnerov, z ktorých unikajú chemické látky.
               
            6.   Odhadované trvanie
      Trvanie projektu je naplánované na 20 mesiacov.
      7.   Viditeľnosť Únie
      Viditeľnosť financovania zo strany EÚ na podujatiach alebo zasadnutiach OPCW: finančná podpora Európskej únie sa uzná v správach generálneho riaditeľa OPCW a výkonnej rady, ktoré sa týkajú činností v Líbyi. Na všetkej projektovej dokumentácii bude zobrazená vlajka EÚ.
      Viditeľnosť financovania zo strany EÚ na vybavení: OPCW požiada líbyjský vnútroštátny orgán, aby všetko vybavenie zakúpené s použitím finančných prostriedkov EÚ, okrem spotrebného materiálu, vhodným spôsobom označil, a to aj zobrazením loga EÚ. OPCW takisto požiada UNOPS, aby uplatňoval takéto ustanovenia zamerané na viditeľnosť finančnej podpory Európskej únie. Ak by takéto označenie mohlo ohroziť výsady a imunity OPCW alebo bezpečnosť zamestnancov tejto organizácie alebo konečných príjemcov, prijmú sa vhodné alternatívne opatrenia.
      8.   Riadiaci výbor
      Riadiaci výbor pre tento projekt bude pozostávať zo zástupcov ESVČ a OPCW. Riadiaci výbor bude vykonávanie tohto rozhodnutia pravidelne, aspoň raz za šesť mesiacov, skúmať, a to aj s využitím elektronických komunikačných prostriedkov.
      9.   Podávanie správ
      OPCW poskytne každých šesť mesiacov opisnú správu o pokroku, aby sa mohol preskúmať pokrok pri plnení výsledkov projektu. OPCW predloží záverečnú opisnú a finančnú správu do šiestich mesiacov od skončenia obdobia vykonávania.